

**המכללה לביטחון לאומי**

**מחזור מ"ז 2019-2020**

**עבודת גמר**

בנושא

**אסטרטגיה בין תיאוריה לפרקטיקה**

**פרופסור דימה אדמסקי והאלוף איתי וירוב**

**מגיש:**

אביעד אטיה ת.ז. 036071108

**מבוא**

בספרי ההיסטוריה שמור מקום מיוחד לעשרים ותשעה במאי 1453. ביום זה נכבשה קונסטנטינופול על ידי הסולטן מהמט השני ובכך הגיעה לכדי סיום תקופת שלטונה של האימפריה הרומית והחלה תקופתה הגדולה של האימפריה העות'מנית (Thackeray & Findling, 2012, עמ' 198-202).

מהמט השני נולד ב30 למרץ 1432 ונחשב למנהיג צבאי בעל יכולות ניתוח ומחשבה עמוקה. מולו עמד קונסטנטין האחד עשרה שנולד בפברואר 1405 ומצא את מותו ביום נפילתה של העיר. קונסטנטין מונה ל לכיבוש העיר קדמו חמישים ושלושה ימי מצור ומספר שנים של תכנון מעמיק.

**אסטרטגיה הינה התאמה אופטימלית בין מטרות, אמצעים ודרכי פעולה תוך התחשבות בצד השני**. בחינת הרמות השונות של יחסי גומלין אסטרטגיים מעלים שעל מנת **לממש אסטרטגיה יש צורך בתרגום אפקטים מרמה נמוכה (רמה טקטית) לכדי תוצאות מרמה גבוהה (מהלכים מדיניים).** מהמט השני, למרות גילו הצעיר, ביצע הכנה אסטרטגית וניתוח מערכתי לפני שהחל לפעול. בשדה הקרב הוא השכיל לתרגם מהלכים טקטיים לכדי ניצחון צבאי ומשם לכדי אפקט מדיני המשרת את אסטרטגיית העל שלו – קרי ביסוסה של אימפריה עות'מנית.

עבודה זו תעסוק בתרגום מונחי יסוד בעולם האסטרטגיה הצבאית מתיאוריה לאופן הביטוי שלהם בכיבוש קונסטנטינופול. כל פרק יפתח במסגרת התיאורטית למושג ולאחריה האופן בו המושג התממש.

**מושגים**

1. פער הרלבנטיות/היסט אסטרטגי

חקירה אסטרטגיה על פי גישת העיצוב גורסת שיש לבחון את הגנאלוגיה של מערכת מורשת (מערכת העבר) אל המערכת המתהווה (הנוכחית) ולבחון האם קיים **היסט** **אסטרטגי**. מהמט השני קיבל השכלה רחבה ולמרות גילו הצעיר הוא הבין שהדרך להפיכת השבט העות'מני לאימפריה עוברת דרך ה"תפוח האדום" או בשמה המוכר יותר קונסטנטינופול. על מנת לממש את התכלית הזו ישב מהמט השני וניתח את כלל ניסיונות העבר לכבוש את העיר (עשרים ושלושה במספר).

הניתוח התבצע על ידי לימוד עצמי מעמיק ובעזרת יועצים הן איטלקים והן עות'מניים. לתפיסתו, הגורמים שהובילו להיסט האסטרטגי לכיבוש העיר טמון בקושי להפיל את חומות העיר (מאז הקמתה חומות העיר נפלו רק פעם אחת במאה החמישית בגלל רעידת אדמה) ובחוסר היכולת לנתק את העיר מאספקה ימית. הניתוח האסטרטגי של מהמט הוביל אותו להבנה שהצבא העות'מני הינו צבא יבשתי בעל יכולות משמעותיות אבל הוא אינו ערוך כראוי לפריצת חומות בצורות כשל קונסטנטינופול (בסוגיה זו ארחיב תחת המושג חדשנות צבאית) והוא חסר את היכולות הימיות הנדרשות למצור. לכן בשנים שקדמו למצור הקים מהמט צי ימי משמעותי, בנה חיל תותחנים והקים מצודות בנקודות שולטות על מנת שיוכל לשלוט בדרכי הסחר הימי.

(2+3) גבולות המערכת, זיקות בין תחומים ושחקנים

הניתוח האסטרטגי של מהמט השני למימוש רצונו לכבוש את העיר מובילים להסתכלות רחבה על **גבולות המערכת**. מהמט בוחן את הסביבה הגיאוגרפית הרחבה, את **השחקנים ואת הזיקות ביניהם**. מטרת הניתוח האסטרטגי הוא לחפש את הקשרים בין היריב האסטרטגי ושחקנים משפיעים או גורמים משפיעים נוספים.

הניתוח מצביע על כך שקונסטנטינופול מצויה בנקודה חלשה יחסית. קשריה עם העולם הנוצרי מעורערים והשחקנים השונים עסוקים במלחמות פנימיות – כך הדבר בנסיכויות איטליה, בגרמניה, צרפת וכו'. מטרתו של מהמט אם כן היא לייצר בריתות מול יריבים אפשריים העלולים לסייע לקונסטנטינופול בשעת מצור או עלולים לנצל את העובדה שהוא מרוכז במצור ולתקוף אותו מכיוון אחר.

מהמט מייצר סדרה של בריתות שלום עם השליט הסרבי, עם הוונציאנים, עם הלורדים של איי יוון והחשוב מכל הוא חותם על הסכם שלום לשלוש שנים עם השליט ההונגרי שהיווה יריב משמעותי (Crowley, 2013). הסכמי השלום הללו מאפשרים למהמט לבנות את צבאו באופן מסודר ושקט עם מינימום חיכוך.

זיקה נוספת שעולה מניתוח המערכת הוא הקשר בין הקיסר לאחיו דמיטריוס ותומס. מהמט השני מבין שהקשר ביניהם הינו משמעותי ועלול לייצר בזמן המצור עורק חיים משמעותי לקיסר. באוקטובר 1452 (חצי שנה לפני המצור) מהמט שולח את הגנרל הצבאי שלו לעימות צבאי שמהלכו מביס הצבא העות'מני את הכוחות המקומיים ומנתק זיקה משמעותית לקיסר שתחסר לו בזמן המצור.

(4+5) הערכה נטו – Net assessment, טעויות מחקר

אל מול המהלכים שמבצע מהמט השני מבצע הקיסר קונסטנטין האחד עשרה **הערכת נטו**. במסגרת הערכתו הוא מגיע לכדי תובנה שבמקרה של מצור הוא יתקשה לעמוד מול הכוחות העות'מניים. הסיכוי המרכזי שלו הוא שינוי מדיניות ופיוס היסטורי עם האפיפיור היושב ברומא. על מנת לעמוד על גודל האירוע יש להבין שבין הנוצרים האורתודוכסיים היושבים בקונסטנטינופול לבין האפיפיור הקתולי קיים סכסוך עמוק בן מאות שנים. סכסוך עמוק המשלב גאווה, כבוד וזרמים פוליטיים פנימיים משמעותיים. עם זאת, הערכת הנטו של הקיסר היא שעדיף להתמודד עם אתגרי האופוזיציה מבית למהלך מאשר להתמודד מול הכוח הצבאי העדיף של הסולטאן.

קונסטנטין האחד עשרה פונה בשנת 1452 לאפיפיור בבקשה לסיוע חיצוני ש: (1) יסייע בעת מצור (2) יאיים על האימפריה העו'תמנית מגבולות שונים שיכריחו את הסולטאן לפצל כוחות (ג) יפגין עוצמה שתשכנע את הסולטאן שמאזן הכוחות אינו לטובתו.

הערכתו של הקיסר היא שפיוס עם האפיפיור יעמיד לרשותו סיוע מנסיכויות איטליה וממדינות אירופה. הערכה זו הייתה שגויה והצביעה על **טעות מחקר** משמעותית בקרב הביזנטיים. למרות שהאפיפיור קיבל את הפיוס ההיסטורי וניסה להשפיע על המדינות השונות, הרי שהמאבקים הפנימיים באירופה, כמו גם המצב הכלכלי המורכב הובילו לכך שמעט מאוד נסיכויות אכן הואילו לסייע. הפנייה לאפיפיור הולידה בסופו של יום איום רפה על הסולטאן ומספר מצומצם של ספינות במימון האפיפיור שניסו לסייע.

1. הרתעה – שלילת הישגים או באמצעות ענישה

משמעותה של **הרתעה** הינה השפעה ועיצוב על הצד השני באמצעות דיפלומטיה של איומים צבאיים. המטרה הינה להמחיש לצד השני שביצוע פעולה מסוימת תסב לו עלות גבוהה מהתועלת הצפויה. על מנת לייצר אפקט הרתעתי אצל האחר אנו נדרשים לשלושה תנאים בסיסים: (א) שחקנים חייבים להיות **רציונאליים** (ב) **אמינות האיום** כפי שנתפסת אצל **הצד המקבל** (ג) **העברת תקשורת אסטרטגית** – האות חייב להיות ברור, אמין ולהיקלט בצד השני כאיום.

ההתרעה האסטרטגית שנוקטים הביזנטיים בקונסטנטינופול מימיה הראשונים של העיר (למעלה מאלף שנים) מבוססת על **חומה מבוצרת** (Thackeray & Findling, 2012, p. 198)**. כלומר תפיסת הרתעה של שלילה** (Denial). מיקומה הגיאוגרפי של קונסטנטינופול אפשר לביזנטיים לתכנן את הגנת החומות בלוגיקה הבאה: מצפון, מזרח ודרום היו אילו חומות גבוהות אך פשוטות יחסית שכן כיוונים אילו היו מוגנים על ידי הים. ממערב הוקמו שלוש חגורות של ביצורים המחוזקים במגדלים וביניהם "שטחי הריגה" למקרה שיחדור אויב. אמצעי התרעה נוסף מבוסס שלילה שהיה בידי הביזנטיים מוקם בפתחו של "קרן הזהב" שרשרת ברזל יצוקה הנמתחת בין גדות מפרץ "קרן הזהב" ומונעת מספינות אויב להיכנס.

בנוסף להרתעה מבוססת שלילת הישגים ניסו הביזנטיים לממש הרתעה מבוססת ענישה. הקיסר הביזנטי החזיק בידיו קלף משמעותי בדמות אחזקת הנסיך העות'מני אורהן בתוך העיר קונסטנטינופול. הנסיך נחשב לטוען חוקי לכתר. הסולטאן, כמו גם קודמיו, שילמו כופר לביזנטיים להחזיק בו על מנת שלא ימריד את העם. בשנת 1451 קונסטנטין מבין שפניו של הסולטן הינם למלחמה ורואה בשחרור הנסיך כיכולת המאיימת על יציבות השלטון העות'מני. מהמט מקבל איום שאם לא ישנה את דרכיו הנסיך אורהן ישוחרר עם ממון וצבא (Crowley, 2013).

על מנת להבין את עוצמת האיום יש לראות את ההקשר בו הוא מגיע. מהמט השני הינו סולטאן צעיר (בן 19 בלבד). בתחילת דרכו מהמט השני כבר חווה מרד משמעותי כאשר כוחות הצבא המיוחדים שלו, הינצ'ירים, איימו במרד אם לא יעלה שכרם. בניסיון הזה מהמט השני התרצה והעלה את שכרם. עם זאת, במקרה הנוכחי ההרתעה לא הייתה אפקטיבית וכשלה– מהמט הניח שהוא יוכל להתמודד היטב עם הנסיך אורהן. בפועל, הנסיך אורהן נשאר בקונסטנטינופול ואף הוביל כוח צבאי קטן לסייע לקיסר. הוא מצא את מותו ביום הפלישה.

1. חדשנות צבאית – ציפייה

**חדשנות צבאית** הינה הבאת יכולת חדשה המובילה לשיפור בשלושה ממדים: אמל"ח, תפיסות ומסגרות ארגוניות. בחינת האבולוציה של חדשנות צבאית מעלה שתי אסכולות: **ציפייה** (Anticipation) בחינת שדה הקרב העתידי בכמה רבדים: שחקן א', שחקן ב' והזירה. אופן עבודה זה מאופיין בדרך כלל בעבודה מלמעלה למטה שכן מדובר בתהליכים מורכבים ורחבים. **הסתגלות** (Adaption) חדשנות שמגיעה בדרך כלל בזמן מלחמה, מאופיינת כחדשנות המגיעה מלמטה למעלה ומביאה עימה תובנות על נשקים, תו"ל, מסגרות ארגוניות.

הניתוח האסטרטגי של מהמט מעלה שהכישלונות לכבוש את העיר נבעו בין היתר מהקושי לפרוץ את החומות. על מנת לבטל את היתרון האסטרטגי של האויב הוא מביא לשדה הקרב אמל"ח חדש. אמצעי זה זכה לכינוי "בזיליקה" והיה תותח על שגודלו שמונה מטרים, בעל יכולת לירות כדור במשקל 220 ק"ג ממרחק של ק"מ וחצי. תותח זה היה חדשני בעוצמתו ובמרחק ממנו ירה. בתכנון האסטרטגי לקח מהמט בחשבון את הזירה (מהיכן ניתן לירות), את ההשפעה על האויב והחומות ואת המעטפת הנדרשת מצבאו כדי לממש את היכולת.

במהלך ההכנות למצור מהמט השני הבין את חשיבותם של התותחים והקים מעין "חיל תותחנים" שבנוסף לבזיליקה מנה עוד כ-70 תותחים, מהנדסים, מפעלי תחמושת וכוח אדם תומך.

(8+9) הערכה מודיעינית, הסתגלות והפתעה מודיעינית

המהלך הצבאי הבא מתאר תהליך של הערכה מודיעינית המובילה לחדשנות צבאית מסוג הסתגלות ומייצרת הפתעה מודיעינית. כפי שהצגתי בחלק הקודם, האסטרטגיה המובילה של מהמט לכיבוש העיר הייתה פריצת החומות על ידי תותח העל. עם זאת, הבזיליקה סבלה ממגבלות הנדסיות רבות שהובילו ליעילות קטנה מהצפוי ושחיקת התותח.

מהמט השני היה מוטרד מכך שהמצור יתארך והוא יתקשה לעמוד בעלויות הכלכליות ועלול לספוג לחץ מצד נתיניו. אך יותר מכך מהמט היה מוטרד מכך שהקיסר יקבל סיוע מהאפיפיור ברומא ומנסיכויות נוספות. חשש זה התמשש בחלקו כאשר שלוש ספינות אספקה ג'נוביות וספינה יוונית הצליחו לחדור את מערך הספינות העות'מניות ולהיכנס לקרן הזהב.

כאמור, העיר מוגנת מצפון, מזרח ודרום על ידי ים. בחלק הצפוני קיים מפרץ בשם "קרן הזהב", פתחו של המפרץ מוגן באמצעות שרשרת ברזל מאסיבית הנמתחת לאורך ק"מ ומונעת מספינות אויב לחדור פנימה. בכך מצליח האויב לשמור את כוחו הימי, להגן על ספינות אספקה ולרכז כוחות הגנה בחומות היבשתיות.

לאור ההערכה המודיעינית האסטרטגית – קרי הזמן פועל לרעתו וקיים קושי לשבור את המצור בדרך הפעולה נוכחית, מהמט השני הוגה דרך פעולה חדשה המהווה חדשנות צבאית מסוג הסתגלות. תוך כדי לחימה, הוא מייצר דרך יבשתית בנתיב עוקף וחשאי ומעביר שבעים ספינות לתוך קרן הזהב. למימוש המהלך נדרש לפתח תו"ל חדש להעברת ספינות ביבשה, תוך תכנון קפדני למיקסום ההפתעה המודיעינית.

מהמט השני, העריך שהבאת כוחות לשם תפתיע משמעותית את האויב, תשדר עוצמה צבאית ותאפשר חזית לחימה נוספת שתוביל לפיצול כוחות האויב ולהתשתו.

על מנת לממש את ההפתעה המודיעינית, נדרש מהמט לתכנון קפדני של נקודת העלאת הספינות ליבשה. הנתיב היבשתי תוכנן גם הוא בקפידה כך שיעבור בעמק שאינו נצפה מעיר המבצר גלאטה. החשש המרכזי היה ממרגלים שיעבירו את המידע לביזנטיים. על פי אחת הגרסאות, מהמט השני הורה על ירי תותחים מתמשך מעל העיר גלאטה על מנת להסוות את רעש כריתת העצים וכדאי להעביר מסר שכל סיוע לביזנטיים יעלה לתושבי העיר בחייהם.

עבור הביזנטיים המהלך היווה הפתעה מודיעינית עצומה. הנחת העבודה הייתה שקרן הזהב הינה מקום מאובטח ובלתי חדיר. מעבר לכך אנחת הרווחה שהגיעה עם הגעת ספינות האספקה התחלפה בחשש גדול מהיכולת העות'מנית לנהל מערכה. הביזנטיים ניסו ליזום מהלך נגדי, בחסות החשיכה יצא משט של ספינות ביזנטיות שמטרתן הייתה להעלות את הספינות העות'מניות באש. אך מהלך זה התגלה על ידי הצי העות'מני וסוכל בקלות. בסיכום המהלך העות'מני וכשלון מהלך הנגד מצאו עצמם הביזנטיים מול חזית לחימה לא צפויה, פגיעה ביכולות הימיות ופגיעה משמעותית במוטיבציה ובאמונה בניצחון.

(10) ORMA – מנהרות

במהלך המצור ניסו העות'מניים לפרוץ את חומות העיר. לאחר שהניסיון הפרונטלי לא צלח, החלו מנסים בחודש מאי 1453 לחדור לעיר בתווך התת-קרקע. לעניין זה מינה הסולטאן את יועצו הבכיר זאנוס פאשה כאחראי על הובלת החפירות שבוצעו ע"י מהנדסים סרבים שגויסו במיוחד למשימה. העות'מניים החלו בחפירות של מספר מנהרות מתחת לחומות העיר במקביל להפגזה המתמשכת. מהלך זה אמור היה להטות את הכף לטובתם ולייצר הפתעה מודיעינית ויתרון משמעותי בשדה הקרב.

אל מול חידוש זה הפעילו הביזנטיים מהנדס סקוטי בשם יוהאנס גרנט שהחל בוחן את הקרקע בניסיון להבין היכן מתבצעות החפירות. בפרק זמן קצר הצליחו הביזנטיים לשכלל יכולת לאתר מנהרות, לייצר חפירות מנע ואף לתקוף מנהרות קיימות. באחת מהתקיפות הצליחו הביזנטיים ללכוד שני מהנדסים עות'מניים. חקירתם של המהנדסים הניבה מודיעין משמעותי בקשר למיקום המנהרות כולם. הביזנטיים ביצעו חפירות נגד ומילאו את המנהרות בנשק הידוע בכינויו האש היוונית. נשק זה הורכב מתערובת של חומרים שונים והיה נשק הצתה קטלני ומסוכן. בדרך כלל השתמשו בנשק בקרבות ימיים ואילו כאן מעבר לטכניקה לאיתור מנהרות גם בוצע הסבה לנשק כך שהצליח לייצר נזק פיזי ומוראלי אדיר בקרב העות'מניים ולגרום להם לוותר על השימוש במנהרות.

**סיכום**

הקרב על קונסטנטינופול היווה נקודת שיא לתכנון קפדני ומתמשך. הסולטן מהמט השני הפגין יכולת לימוד והעמקה שהובילו לתכנון וביצוע של אסטרטגיה מוצלחת. הסולטן היטיב לקרוא את יתרונותיו וחסרונותיו של האויב, הזיקות והקשרים הייחודים שיכולים לסייע לו והבנת נקודות התורפה של המערכה ושל צבאו. אל מול כל אילו היטיב מהמט השני להתאים את הצבא, הטכנולוגיה והטקטיקות הנדרשות. מעבר לכך הוא הצליח להשתמש במודיעין מקדים ובזמן אמת על מנת להפתיע את היריב.

ניצחון זה הוביל לזריחתה של האימפריה העות'מנית עד המאה ה20. מהמט השני הוביל להטמעת שינויים בצבא ובהתנהלות העות'מנית ובכך יצר תרבות אסטרטגית שממשיכה עד היום.

**מפה א' – תמונת העיר וחומותיה**



**מפה ב' – התמקדות בקרן הזהב והנתיב בו העבירו את הספינות**



# ביבליוגרפיה

Crowley, R'. (2013). *1453: The Holy War for Constantinople and the Clash of Islam and the West.* Hachette Books.

Thackeray, F', & Findling, J'. (2012). *Events that formed the modern world.* California: ABC CLIO.